CELEX: 32019D1763
Language: mt
Date: 2019-10-04 00:00:00
Title: Deċiżjoni Tal-Kunsill (UE) 2019/1763 tal-4 ta’ Ottubru 2019 li tistabbilixxi l-pożizzjoni li għandha tiġi adottata f’isem l-Unjoni Ewropea fil-Kumitat ta’ Esperti Tekniċi tal-Organizzazzjoni Intergovernattiva għat-Trasport Internazzjonali bil-Ferrovija (OTIF) fir-rigward ta' ċerti modifiki għall-ispeċifikazzjoni fir-Reġistri Nazzjonali tal-Vetturi (NVR) u għall-Preskrizzjonijiet Tekniċi Uniformi - Applikazzjonijiet telematiċi għas-servizz tat-trasport tal-merkanzija (UTP TAF)

24.10.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 270/79
               
            
         DEĊIŻJONI TAL-KUNSILL (UE) 2019/1763
         tal-4 ta’ Ottubru 2019
         li tistabbilixxi l-pożizzjoni li għandha tiġi adottata f’isem l-Unjoni Ewropea fil-Kumitat ta’ Esperti Tekniċi tal-Organizzazzjoni Intergovernattiva għat-Trasport Internazzjonali bil-Ferrovija (OTIF) fir-rigward ta' ċerti modifiki għall-ispeċifikazzjoni fir-Reġistri Nazzjonali tal-Vetturi (NVR) u għall-Preskrizzjonijiet Tekniċi Uniformi - Applikazzjonijiet telematiċi għas-servizz tat-trasport tal-merkanzija (UTP TAF)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91, flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     L-Unjoni aderiet mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999, skont id-Deċiżjoni tal-Kunsill 2013/103/UE (1).
                  
               
                     (2)
                  
                  
                     L-Istati Membri kollha, bl-eċċezzjoni ta’ Ċipru u Malta, huma Partijiet kontraenti għall-COTIF.
                  
               
                     (3)
                  
                  
                     L-Artikolu 13 tal-COTIF jiddikjara li l-funzjonament tal-Organizzazzjoni Intergovernattiva għat-Trasport Internazzjonali bil-Ferrovija (OTIF) għandu jiġi żgurat minn, fost oħrajn, il-Kumitat tal-Esperti Tekniċi (CTE). F'konformità mal-ittra e) tal-Artikolu 20 § 1 tal-COTIF u l-Artikolu 13 § § 1, 4 u 5 tal-Appendiċi G (ATMF) tiegħu, is-CTE għandu l-kompetenza biex jieħu deċiżjonijiet dwar l-adozzjoni jew il-modifika tal-ispeċifikazzjoni fir-Reġistri Nazzjonali tal-Vetturi. F'konformità mal-ittra b) tal-Artikolu 20 § 1 tal-COTIF u l-Artikolu 6 tal-Appendiċi F (APTU) tiegħu, is-CTE għandu l-kompetenza biex jieħu deċiżjonijiet dwar l-adozzjoni ta’ Preskrizzjonijiet Tekniċi Uniformi – Applikazzjonijiet telematiċi għas-servizz tat-trasport tal-merkanzija (UTP TAF) jew dwar l-adozzjoni ta' dispożizzjoni li temenda preskrizzjoni teknika uniformi abbażi tal-Appendiċi F (APTU) u l-Appendiċi G (ATMF) għall-COTIF.
                  
               
                     (4)
                  
                  
                     Fit-12-il sessjoni tagħha, li saret fit-12 u t-13 ta' Ġunju 2019, is-CTE qabel li jniedi l-proċedura bil-miktub sabiex jadotta modifiki għall-ispeċifikazzjoni NVR u għall-Appendiċi I għall-UTP TAF.
                  
               
                     (5)
                  
                  
                     L-objettiv tal-modifiki proposti huwa li l-ispeċifikazzjoni NVR u l-UTP TAF jiġu allinjati mad-Deċiżjoni ta’ Implimentazzjoni tal-Kummissjoni (UE) 2018/1614 (2) u mar-Regolament ta’ Implimentazzjoni tal-Kummissjoni (UE) 2019/778 (3), rispettivament.
                  
               
                     (6)
                  
                  
                     Il-modifiki proposti huma konformi mal-liġi u mal-objettivi strateġiċi tal-Unjoni minħabba li jikkontribwixxu għall-allinjament tal-leġislazzjoni tal-OTIF mal-liġi rilevanti tal-Unjoni, u għalhekk jenħtieġ li jkunu appoġġati mill-Unjoni.
                  
               
                     (7)
                  
                  
                     Jixraq li tiġi stabbilita l-pożizzjoni li għandha tiġi adottata f’isem l-Unjoni fis-CTE, minħabba li l-modifiki proposti ser ikunu vinkolanti fuq l-Unjoni,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tiġi adottata f’isem l-Unjoni fil-Kumitat ta’ Esperti Tekniċi (CTE) tal-Organizzazzjoni Intergovernattiva għat-Trasport Internazzjonali bil-Ferrovija (OTIF) fir-rigward tal-modifiki għall-ispeċifikazzjoni NVR u għall-Appendiċi I għall-UTP TAF għandha tkun kif ġej:
            
                        (a)
                     
                     
                        vot favur il-modifiki proposti mis-CTE għall-ispeċifikazzjoni NVR, kif stabbilit fid-Dokument ta’ Ħidma tas-CTE TECH-19001-CTE12-5.1; u
                     
                  
                        (b)
                     
                     
                        vot favur il-modifiki proposti mis-CTE għall-Appendiċi I għall-UTP TAF, kif stabbilit fid-Dokument ta’ Ħidma tas-CTE TECH-18037-CTE12-5.2.
                     
                  Il-pożizzjoni msemmija fl-ewwel paragrafu għandha tiġi ddikjarata mill-Kummissjoni.
         
         
            Artikolu 2
            Id-deċiżjonijiet tas-CTE, la darba jiġu adottati, għandhom jiġu ppubblikati f’Il-Ġurnal Uffiċjali tal-Unjoni Ewropea, b’indikazzjoni tad-data tad-dħul fis-seħħ tagħhom.
         
         
            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fil-Lussemburgu, l-4 ta’ Ottubru 2019.
            
               
                  Għall-Kunsill
               
               
                  Il-President
               
               K. MIKKONEN
            
         
         
            (1)  Id-Deċiżjoni tal-Kunsill 2013/103/UE tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999 (ĠU L 51, 23.2.2013, p. 1).
         
            (2)  Id-Deċiżjoni ta’ Implimentazzjoni tal-Kummissjoni (UE) 2018/1614 tal-25 ta’ Ottubru 2018 li tistabbilixxi l-ispeċifikazzjonijiet għar-reġistri tal-vetturi msemmija fl-Artikolu 47 tad-Direttiva (UE) 2016/797 tal-Parlament Ewropew u tal-Kunsill u li temenda u tħassar id-Deċiżjoni tal-Kummissjoni 2007/756/KE (ĠU L 268, 26.10.2018, p. 53).
         
            (3)  Ir-Regolament ta’ Implimentazzjoni tal-Kummissjoni (UE) 2019/778 tas-16 ta’ Mejju 2019 li jemenda r-Regolament tal-Kummissjoni (UE) Nru 1305/2014 fir-rigward tal-Ġestjoni tal-Kontroll tat-Tibdil (ĠU L 139I, 27.5.2019, p. 356).